RÅDETS BESLUTNING af 22. december 1998 om Fællesskabets statistiske program 1998 2002 (1999/126/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 213,

under henvisning til udkast til beslutning, forelagt af Kommissionen,

under henvisning til udtalelse fra Europa-Parlamentet (1),

under henvisning til udtalelse fra Det Økonomiske og Sociale Udvalg (2), og

ud fra følgende betragtninger:

I medfør af artikel 3, stk. 1, i Rådets forordning (EF) nr. 322/97 af 17. februar 1997 om EF-statistikker (3) bør der oprettes et statistisk program for Fællesskabet;

Den Økonomiske og Monetære Union stiller store krav til udarbejdelse af fællesskabsstatistikker over valuta-, betalingsbalance- og finansforhold;

i medfør af forordning (EF) nr. 322/97 skal Fællesskabet, for at det kan udforme, gennemføre, opfølge og evaluere sin politik, rettidigt have rådighed over statistiske oplysninger, der er sammenlignelige mellem medlemsstaterne, ajourførte, pålidelige, relevante og udarbejdet så effektivt som muligt;

det er ofte en nødvendig betingelse for at gennemføre Fællesskabets politik, at der findes ajourførte, sammenlignelige statistikker af god kvalitet;

for at sikre sammenhængen i og sammenligneligheden af statistiske oplysninger i Fællesskabet bør der udarbejdes et statistisk program for Fællesskabet på mellemlang sigt, hvori der fastlægges retningslinjer, hovedområder og målsætninger for de planlagte aktioner under hensyntagen til disse prioriteter;

på visse områder, der er omfattet af forskellige fællesskabspolitikker, er det vigtigt at have en opdeling af data efter køn;

den specifikke metode til udarbejdelse af fællesskabsstatistikker kræver et særligt snævert samarbejde inden for et statistisk system, der udvikles i Fællesskabet gennem Udvalget for Det Statistiske Program, der er nedsat ved afgørelse 89/382/EØF, Euratom (4), med hensyn til tilpasning af systemet, særlig gennem udstedelse af de retsakter, som er nødvendige for udarbejdelsen af de nævnte fællesskabsstatistikker; der skal desuden tages hensyn til de byrder, der pålægges de oplysningspligtige, hvad enten der er tale om virksomheder, husholdninger eller enkeltpersoner;

i medfør af artikel 3, stk. 1, i forordning (EF) nr. 322/97 har Kommissionen før forelæggelsen af sit udkast til beslutning forelagt hovedlinjerne for udarbejdelsen af programmet for Udvalget for Det Statistiske Program, Udvalget for Penge-, Kreditmarkeds- og Betalingsbalancestatistik og for Det Europæiske Rådgivende Udvalg for Statistisk Information på det Økonomiske og Sociale Område;

ved gennemførelsen af dette program gælder principperne i artikel 10 i forordning (EF) nr. 322/97, navnlig principperne om upartiskhed og pålidelighed;

en henvisning til en statistisk foranstaltning i rammeprogrammet i bilaget berører ikke budgetmyndighedens beføjelser som fastsat i traktaten -

VEDTAGET FØLGENDE BESLUTNING:

Artikel 1

Fællesskabets statistiske program for perioden 1998 2002, i det følgende benævnt »programmet«, etableres hermed. Programmet er knyttet som bilag til denne beslutning. Det indeholder retningslinjer, hovedområder og målsætninger for de planlagte aktioner i denne periode.

Artikel 2

Under hensyntagen til de midler, som de nationale myndigheder og Kommissionen har til rådighed, omfatter programmet Fællesskabets vigtigste politiske prioriteter inden for:

- Den Økonomiske og Monetære Union

- konkurrenceevne, vækst og beskæftigelse

- udvidelsen af Den Europæiske Union

og skal desuden fortsat sikre det statistiske grundlag for beslutninger inden for de nuværende politiske områder og opfylde yderligere krav, der opstår som følge af nye politiske initiativer inden for Fællesskabet.

Artikel 3

Programmet gennemføres i overensstemmelse med bestemmelserne og principperne i forordning (EF) nr. 322/97.

Artikel 4

I løbet af det tredje år af programmets gennemførelse udarbejder Kommissionen en interimsrapport om gennemførelsen og forelægger den for Udvalget for Det Statistiske Program.

Ved afslutningen af den periode, der omfattes af programmet, forelægger Kommissionen efter høring af Udvalget for Det Statistiske Program en fyldestgørende evalueringsrapport om programmets gennemførelse, der tager hensyn til uafhængige eksperters synspunkter. Rapporten færdiggøres ved udgangen af år 2003 og forelægges derpå for Europa-Parlamentet og Rådet.

Artikel 5

Denne beslutning er rettet til medlemsstaterne.

Udfærdiget i Bruxelles, den 22. december 1998.

På Rådets vegne

C. EINEM

Formand

(1) EFT C 328 af 26.10.1998, s. 227.

(2) EFT C 235 af 27.7.1998, s. 60.

(3) EFT L 52 af 22.2.1997, s. 1.

(4) EFT L 181 af 28.6.1989, s. 47.

BILAG I

FÆLLESSKABETS STATISTISKE PROGRAM (1998 2002): RETNINGSLINJER

INDLEDNING

i) Behovet for statistiske oplysninger til udformning af EU's politik

Statistiske oplysninger er af største betydning, hvis EU-institutionerne og den brede offentlighed skal have nogen mulighed overhovedet for på faktuelt grundlag at afgøre, hvilke politiske initiativer på EU-plan der er behov for, og hvilke fremskridt der gøres inden for rammerne af disse initiativer. Eurostat (De Europæiske Fællesskabers Statistiske Kontor) har som hovedopgave at stille statistiske oplysninger til rådighed om et stort antal sociale, økonomiske og miljømæssige faktorer til brug for den nuværende og kommende EU-politik.

Bilagets opbygning

Bilaget indeholder en oversigt over de fællesskabsstatistikker, der er nødvendige til gennemførelse af Den Europæiske Unions politikker. Disse behov er opdelt i samme 17 afsnit som traktaten om Den Europæiske Union, traktaterne om De Europæiske Fællesskaber og den afledte ret. Hertil kommer et 18. afsnit, der er medtaget for at opfylde kravene i forbindelse med finansieringen af Unionen (moms og BNI, dvs. den tredje og fjerde indtægtskilde) samt virksomheden i forbindelse med udvidelsen.

For hvert af disse afsnit indeholder bilaget følgende:

- de vigtigste retningslinjer for det statistiske arbejde, der skal udføres i denne femårs periode inden for hvert område, samt de påtænkte særlige handlingsplaner

- de særlige traktatbestemmelser og væsentligste retsakter, som danner grundlag for arbejdet

- eventuelle relevante dokumenter, som de statistiske behov er baseret på

- angivelse af den forventede retlige regulering af statistikker på de forskellige områder (skal udarbejdes i det årlige program hvert år, som fastsat i Rådets forordning om EF-statistikker)

- de områder inden for det statistiske arbejde, som danner grundlag for den politik, der er fastlagt i afsnittet, i overensstemmelse med den klassificering af arbejdsområder, som anvendes inden for Fællesskabets statistiske system, og som findes i bilag 2

- de områder, hvor ressourcerne er utilstrækkelige til, at arbejdet kan færdiggøres inden for den foreskrevne tidsfrist.

I bilaget behandles de faktorer på området, som er bestemmende for arbejdsprogrammet.

ii) Programstrategier

I hele arbejdsprogrammet tager de strategiske retningslinjer sigte på:

a) brugerne: at opfylde de krav, som Fællesskabets politik stiller, og at tilpasse de statistiske oplysninger til brugernes behov

b) prioriteter: klart at fastlægge prioriteterne for at vise, hvilket arbejde det vil være muligt, og hvilket det ikke vil være muligt at udføre på baggrund af de forventede ressourcer

c) planlægning af arbejdet: inden for rammerne af de prioriterede opgaver effektivt at tilrettelægge den virksomhed, der er nødvendig for at nå produktionsmålene; større infrastruktur- eller sektorprojekter udarbejdes efter projektstyringsteknikker

d) koordinering: at sikre en regelmæssig kommunikation mellem Kommissionens tjenestegrene som brugere af fællesskabsstatistik og de institutioner, der skal levere dataene inden for et statistisk system, der udvikles i Fællesskabet

e) kvalitet: løbende at forsøge at forbedre EF-statistikkernes kvalitet (herunder deres aktualitet) og (. . .) opnå mere ensartede standarder og større relevans

f) effektivitet: at sikre, at leveringen af data er så omkostningseffektiv som muligt

g) indberetningsbyrde: at begrænse de oplysningspligtiges byrde til et absolut minimum

h) internationale standarder: fællesskabsstatistikkerne gøres sammenlignelige med statistikker for andre områder i verden ved at tage hensyn til de standarder, der er godkendt af de relevante internationale organisationer.

Disse aspekter vil blive kontrolleret under programmets gennemførelse, og resultaterne medtages i evalueringen.

iii) Forvaltning af prioriteter

Prioriteterne for det statistiske arbejde forvaltes inden for rammerne af tre forskellige kategorier af virksomhed. Prioriteterne tages op til overvejelse af Kommissionen hvert år efter høring af Udvalget for Det Statistiske Program, således at der tages hensyn til de kommende år af programmet. Nye foranstaltninger og prioriteter skal baseres på en samlet oversigt over statistiske krav og tage hensyn til medlemsstaternes evne til at opfylde dem. Nye krav skal baseres på eksisterende statistikker.

a) Væsentlige krav som følge af Fællesskabets politik

Gennemførelsen af Fællesskabets politiske initiativer medfører et behov for nye statistikker. Den politik og de deraf følgende statistiske krav, der skal prioriteres højest, er følgende:

- Den Økonomiske og Monetære Union, tredje fase: de statistiske krav i stabilitets- og vækstpagten, kortsigtede indikatorer for efterspørgsel, produktion, arbejdsmarkedsaktivitet og omkostninger.

- Konkurrenceevne, vækst og beskæftigelse samt »beskæftigelsespagten«: virksomhedernes omkostnings- og produktionsstruktur samt arbejdsmarkedets struktur.

- Udvidelsen af EU: væsentlige krav om pålidelige og sammenlignelige statistiske oplysninger for ansøgerlandene.

b) Statistik til brug for den nuværende politik

Den statistiske virksomhed, som danner grundlag for Fællesskabets nuværende politiske områder, som f.eks. landbrug, økonomisk og social samhørighed samt udenrigshandel, vil blive opretholdt med en løbende revision af behovene.

c) Andre områder

Til gennemførelsen af Fællesskabets politik er der også behov for at indsamle statistiske data på andre områder end de allerede nævnte. De tilvejebringes på en måde, som kan forenes med de midler, der er til rådighed.

Til brug for arbejdet inden for de prioriterede områder vil det nærmere omfang af de indsamlede data i almindelighed fortsat blive fastlagt af Eurostat i samarbejde med medlemsstaterne inden for Udvalget for Det Statistiske Program og Udvalget for Penge-, Kreditmarkeds- og Betalingsbalancestatistik i overensstemmelse med bestemmelserne i Rådets forordning om EF-statistikker og med godkendte principper for sådanne beslutninger om ledelse af arbejdet.

iv) Subsidiaritet

Den retlige regulering heraf findes både i Rådets afgørelse om Udvalget for Det Statistiske Program (89/382/EØF, Euratom) og i Rådets forordning (EF) nr. 322/97 om EF-statistikker samt i Kommissionens afgørelse om Eurostats rolle ved udarbejdelsen af EF-statistikker (97/281/EF). Denne regulering skal sikre koordinerede retningslinjer for statistisk information i alle Kommissionens tjenestegrene. Eurostat kan kun udføre et så omfattende arbejde i samarbejde med de statistiske myndigheder i medlemsstaterne og har derfor altid baseret sin virksomhed på subsidiaritetsprincippet. Der samarbejdes med en lang række nationale myndigheders organer, men især med de nationale statistiske kontorer i EU-medlemsstaterne.

v) Afvejningen mellem behov og ressourcer

Fællesskabets statistiske system skal nøje afveje behovet for oplysninger til brug for Fællesskabets politik i forhold til de ressourcer, der er nødvendige både på EU-plan og på nationalt og regionalt plan for at levere oplysningerne. De byrder, der pålægges de oplysningspligtige, bliver en stadig vigtigere faktor, når dette spørgsmål vurderes. Det er også vigtigt at opretholde en tilstrækkelig fleksibilitet, således at de nationale myndigheder kan anvende de mest omkostningseffektive løsninger for at opfylde Fællesskabets behov for statistiske oplysninger. Det statistiske system har udviklet sig betydeligt i de seneste år. De seneste investeringer skal konsolideres og periodisk revideres, således at finansiering og midler kan frigøres til opgaver, der prioriteres højere.

I bilaget fastlægges det samlede behov for statistiske oplysninger til brug for Fællesskabets politik på baggrund af den samlede forvaltning af ressourcerne, og derefter fastlægges prioriteterne af de forskellige led af det statistiske arbejde ud fra de ovenfor beskrevne principper.

AFSNIT I

FRIE VAREBEVÆGELSER

Statistiske behov

Forvaltningen og overvågningen af det indre marked kræver oplysninger om samhandelen med varer mellem EU-medlemsstaterne. Oplysninger om samhandelen mellem de medlemsstater, der har valgt at indføre den fælles valuta, og de medlemsstater, der ikke har, er ligeledes nødvendige af hensyn til ØMU.

Der er behov for detaljerede eller aggregerede oplysninger i forbindelse med opstilling af nationalregnskaber og sektoranalyser, konkurrenceregler, forvaltning og udvikling af landbrug og fiskeri, regionaludvikling, energibeskyttelse osv.

Disse oplysninger skaffes fra Intrastat-systemet, der blev indført i 1993.

Med gennemførelsen af det indre marked kan tolddokumenter og toldkontrol ikke længere bruges som kilde til fremskaffelse af statistiske oplysninger om samhandelen mellem medlemsstaterne. Derfor er det i forordning (EØF) nr. 3330/91 fastsat, at disse statistiske oplysninger skal produceres ved direkte indsamling af data fra aktørerne i samhandelen mellem EU-landene (Intrastat). Der har imidlertid været en række begyndervanskeligheder i forbindelse med Intrastat (store forsinkelser i offentliggørelsen af data, store forsømmelser med hensyn til indberetning af data og den ringe kvalitet af visse indberetninger), hvilket har foranlediget Kommissionen til at foreslå en opstramning af indsamlingssystemet.

På grund af den utilfredsstillende kvalitet af de resultater, der er opnået med dette system, og på grund af den administrative byrde, som efter mange SMV's mening er uforholdsmæssig stor, har Eurostat set sig foranlediget til at træffe forskellige foranstaltninger (evaluering af de nationale Intrastat-systemer, opinionsundersøgelser blandt leverandørerne og brugerne af de statistiske oplysninger, seminarer om Intrastats fremtid).

Derfor vil arbejdet med ændringer og forenklinger (SLIM-initiativet) fortsætte med henblik på at reducere virksomhedernes arbejdsbyrde og forbedre systemets funktionsmåde. En anden vigtig opgave vil være at foretage en løbende opdatering af de metoder, der anvendes til indsamling, bearbejdning og formidling af data (EDICOM-projektet).

Udformningen af statistikker over samhandelen vil blive kraftigt påvirket af det nye ØMU-krav om helt nøjagtige makroøkonomiske tal til tiden og højst sandsynligt af den mulige ændring af momssystemet. Der vil blive forsket i en omlægning af systemet.

Intrastat-systemet og de oplysninger, der er nødvendige for EU's fælles handelspolitik (Extrastat), skal udvikles og forvaltes i et sammenhængende informationssystem (COMEXT - se afsnit VII) i overensstemmelse med fremtidige behov.

Resumé

I løbet af programperioden vil Kommissionen bestræbe sig på følgende:

- at forbedre den måde, hvorpå Intrastat-systemet fungerer, og kvaliteten af de opnåede resultater med hensyn til præcision og disponibilitet, navnlig for at opfylde kravet om at frembringe nationalregnskaber

- at reducere den byrde, der hviler på de oplysningspligtige, ved at udarbejde alternative forslag og forenklede procedurer

- de statistiske konsekvenser af en mulig ændring af momssystemet og kravene til nøjagtige makroøkonomiske tal til tiden vil blive grundigt analyseret, og der vil blive foreslået alternative statistiske udviklinger.

Retsgrundlag

Traktaten om oprettelse af Det Europæiske Fællesskab, tredje del, afsnit 1, og afsnit V, kapitel 3

Rådets forordning (EØF) nr. 3330/91 af 7. november 1991 om statistikker over udveksling af goder mellem medlemsstaterne (EFT L 316 af 16.11.1991, s. 1)

ændret ved:

Kommissionens forordning (EØF) nr. 3046/92 af 22. oktober 1992 om gennemførelse og ændring af Rådets forordning (EØF) nr. 3330/91 om statistikker over udveksling af goder mellem medlemsstaterne (EFT L 307 af 23.10.1992, s. 27)

Kommissionens forordning (EØF) nr. 2256/92 af 31. juli 1992 om statistiske tærskler i forbindelse med statistikken over samhandelen mellem medlemsstaterne (EFT L 219 af 4.8.1992, s. 40)

berigtiget ved:

Berigtigelse til Kommissionens forordning (EØF) nr. 2256/92 af 31. juli 1992 om statistiske tærskler i forbindelse med statistikken over samhandelen mellem medlemsstaterne (EFT L 170 af 13.7.1993, s. 32)

Kommissionens forordning (EØF) nr. 3046/92 af 22. oktober 1992 om gennemførelse og ændring af Rådets forordning (EØF) nr. 3330/91 om statistikker over udveksling af goder mellem medlemsstaterne (EFT L 307 af 23.10.1992, s. 27)

ændret ved:

Kommissionens forordning (EF) nr. 2385/96 af 16. december 1996 om ændring af forordning (EØF) nr. 3046/92 om gennemførelsesbestemmelser til Rådets forordning (EØF) nr. 3330/91 om statistikker over udveksling af goder mellem medlemsstater og om ændring af nævnte forordning med hensyn til forenkling af angivelsen af nettomassen

Kommissionens forordning (EF) nr. 860/97 af 14. maj 1997 om ændring af forordning (EØF) nr. 3046/92 for så vidt angår angivelse af varernes værdi (EFT L 123 af 15.5.1997, s. 12)

Kommissionens forordning (EØF) nr. 3590/92 af 11. december 1992 om statistiske informationsmedier i forbindelse med statistikken over samhandelen mellem medlemsstaterne (EFT L 364 af 12.12.1992, s. 32)

Kommissionens forordning (EF) nr. 1125/94 af 17. maj 1994 om frister for fremsendelse af resultaterne af statistikken om samhandelen mellem medlemsstaterne (EFT 124 af 18.5.1994, s. 1)

Kommissionens forordning (EF) nr. 2820/94 af 21. november 1994 om fastsættelse af en transaktionstærskel inden for rammerne af statistikken over samhandelen mellem medlemsstaterne (EFT L 299 af 22.11.1994, s. 1)

Rådets beslutning 96/715/EF af 9. december 1996 om telematiknet mellem administrationer til brug i forbindelse med statistikker over udveksling af goder mellem medlemsstater (EDICOM) (EFT L 327 af 18.12.1996, s. 34)

Kommissionens beslutning (E/97/599) af 24. april 1997 om godkendelse af 29 forslag til aktioner, der tænkes finansieret i henhold til Rådets beslutning 96/715/EF om telematiknet mellem administrationer til brug i forbindelse med statistikker over udveksling af goder mellem medlemsstater (EDICOM) (ikke offentliggjort i EFT)

Kommissionens beslutning (E/97/784) af 20. maj 1997 om godkendelse af 23 forslag til aktioner, der tænkes finansieret i henhold til Rådets beslutning 96/715/EF om telematiknet mellem administrationer til brug i forbindelse med statistikker over udveksling af goder mellem medlemsstater (EDICOM) (ikke offentliggjort i EFT).

Relevante basisdokumenter

Optimering af det indre marked: Det strategiske program (KOM(93) 632)

Kommissionens rapport til Rådet og Europa-Parlamentet om SLIM-pilotprojektet (enklere lovgivning om det indre marked) (KOM(96) 559)

Et fælles momssystem - et program for det indre marked (KOM(96) 328).

Lovgivning om statistik

Det kan blive nødvendigt med en ændret eller en ny grundforordning, hvori der tages hensyn til resultaterne af igangværende undersøgelser om alternative indsamlingssystemer (SLIM) og den mulige udvikling på momsområdet.

Statistiske behov og Eurostats statistiske frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Forsinkelse af den finansielle støtte til aktioner i medlemsstaterne til fremme af gennemførelsen af de nye forordninger om konjunkturindikatorer og statistik over erhvervsstrukturer inden for:

- industri (arbejdsområde 44)

- handel (arbejdsområde 47).

AFSNIT II

LANDBRUG (HERUNDER FISKERI)

Statistiske behov

Landbrug

Den fælles landbrugspolitik sluger næsten halvdelen af fællesskabsbudgettet. Kommissionen har derfor en stor opgave at udføre i forbindelse med den fælles landbrugspolitik. For det første skal Kommissionen som sædvanlig tage sig af udarbejdelse, overvågning, evaluering og tilpasning af politikker. Kommissionen forlægger regelmæssigt Rådet forslag til retsakter om landbrugspriser og mængdeparametre. Desuden har den fået tildelt vidtrækkende beføjelser med hensyn til den løbende forvaltning af landbrugspolitikken. Der er udarbejdet en lang række landbrugsstatistikker, som skal støtte disse forskellige aktiviteter. De vedrører landbrugsstrukturer, landbrugspriser, landbrugsindkomster, produktion (afgrøder, besætning, balancer), landbrugsfødevareindustrien og skovbrug.

Den vigtigste opgave i de kommende fem år vil, som det også har været det i forbindelse med det nuværende program, være at videreføre disse statistikker og at foretage de nødvendige tilpasninger for at sikre, at statistikkerne er i tråd med de løbende ændringer af den fælles landbrugspolitik, med den tekniske udvikling (f.eks. hvad angår beregning af data) og med resten af de officielle statistikker. Der vil fortsat blive taget særligt hensyn til miljødimensionen, bl.a. ved at man udarbejder statistikker, som er nødvendige for analyserne af de indbyrdes forbindelser mellem landbrug og miljø, bl.a. forbedring af statistikken om anvendelse af kunstgødning og pesticider og om biologisk landbrug samt initiativer til bevarelse af biologisk mangfoldighed (biologisk diversitet) og levesteder på landet.

Der vil også blive lagt vægt på at opretholde kvaliteten af dataene, navnlig sammenligneligheden, i lyset af de økonomiske foranstaltninger i denne sektor, på nationalt plan og inden for Eurostat. Man vil forsøge at få forlænget gyldighedsperioden for Rådets beslutning om forbedring af Fællesskabets landbrugsstatistik. Disse bestemmelser udgør en kollektiv og transparent metode til at opnå en stadig bedre anvendelse af de nationale og fælles ressourcer, der er til rådighed til produktion af landbrugsstatistikker, ved hjælp af prøvede metoder tilpasset Fællesskabets behov. De statistikker, der produceres, vil blive anvendt i større omfang (de vil f.eks. blive anvendt som modeller, medlemsstaterne vil få direkte adgang til dem, og der vil blive foretaget en struktureret udvidelse i retning af generaliserede arealanvendelsesstatistikker).

Samtidig med, at de eksisterende landbrugsstatistikker opretholdes og forbedres, vil man gå i gang med to opgaver, som er fokuseret på fremtiden. Der vil blive udformet landbrugsstatistikker og udstukket retningslinjer for, hvordan de skal udvikles (herunder evalueringskriterier) med henblik på at opfylde behovene i forbindelse med den fælles landbrugspolitik syv til ti år frem i tiden. Der skal tages hensyn til de ændringer, der måtte blive foretaget i den fælles landbrugspolitik i forlængelse af de reformer, som er foreslået i »Agenda 2000« for at tage højde for faktorer som udvidelsen, forpligtelserne i forbindelse med den internationale samhandel, miljøet og landbosamfundenes fremtid. Der påtænkes gennemført en detaljeret, uafhængig revision af det nuværende system som led i dette arbejde. Den anden opgave består i at fortsætte og forøge den regelmæssige strøm af sammenlignelige data fra officielle kilder i de central- og østeuropæiske lande. Disse data skal bruges allerede ved tiltrædelsesforhandlingerne, og en passende udvikling af disse data vil lette en senere fuldstændig integrering.

Fiskeri

De tre hovedelementer i den fælles fiskeripolitik er forvaltningen af fiskeressourcerne, forvaltningen af markedet for fiskeriprodukter og omstruktureringen af EU's fiskeindustri inden for de begrænsninger, som dikteres af ressourcerne. De retsakter om fangster, landinger og akvakultur, der er udarbejdet inden for rammerne af Eurostats statistiske program, opfylder Kommissionens aktuelle statistiske behov, for så vidt angår de første to elementer af den fælles fiskeripolitik.

Den fremtidige udvikling inden for den fælles fiskeripolitik vil være koncentreret omkring integreringen af de forskellige komponenter, fra biologi til ressourcer, ved gennemførelse af en bedre kontrol af fiskerfartøjernes aktiviteter. Disse foranstaltninger vil sikkert ikke resultere i et yderligere behov for data, og indsatsen vil i de kommende år være koncentreret om at konsolidere og forbedre de datastrømme, der er baseret på den eksisterende lovgivning, med hensyn til dataenes fuldstændighed, aktualitet, konsistens, sammenlignelighed og tilgængelighed.

Udarbejdelsen af politikker til at afbøde de sociale og økonomiske konsekvenser af, at fiskerfartøjernes aktiviteter begrænses og EU's fiskerflåde reduceres, vil betyde øget efterspørgsel efter data om parametre til at vurdere den sociale og økonomiske situation. Eurostat vil tage tilbørligt hensyn til en sådan udvikling i politikkerne.

Resumé

I løbet af programperioden vil Kommissionen bestræbe sig på at:

- anvende TAPAS-ordningen (den tekniske handlingsplan til forbedring af landbrugsstatistikken) til en gradvis forbedring af de eksisterende landbrugsstatistikker, især hvad angår dataenes kvalitet, sammenlignelighed, effektivitetsbesparelse, forenkling og aktualitet

- planlægge udviklingen af landbrugsstatistikker, som skal opfylde de behov, den fælles landbrugspolitik stiller i fremtiden

- medvirke til at udarbejde sammenlignelige data til forhandlingerne om udvidelse af EU

- konsolidere og forbedre kvaliteten af (. . .) fiskeristatistikken.

Retsgrundlag

Traktaten om oprettelse af Det Europæiske Fællesskab, tredje del, afsnit II

Landbrug

Rådets direktiv 97/77/EF af 16. december 1997 om ændring af direktiv 93/23/EØF, 93/24/EØF og 93/25/EØF om statistiske undersøgelser af svineproduktionen, hornkvægproduktionen og fåre- og gedeproduktionen

Rådets beslutning 96/411/EF af 25. juni 1996 om forbedring af Fællesskabets landbrugsstatistik (EFT L 162 af 1.7.1996)

Rådets forordning (EØF) nr. 571/88 af 29. februar 1988 om tilrettelæggelse af en række fællesskabsundersøgelser af landbrugsbedrifternes struktur i perioden 1988 til 1997 (EFT L 56 af 2.3.1988), ændret ved forordning (EF) nr. 2467/96 af 17. december 1996 (EFT L 335 af 24.12.1996)

Rådets forordning (EF) nr. 3205/93 af 16. november 1993 om ændring af forordning (EØF) nr. 357/79 om statistiske undersøgelser vedrørende vinarealerne (EFT L 289 af 24.11.1993)

Rådets direktiv 76/625/EØF af 20. juli 1976 om statistiske undersøgelser, der skal foretages af medlemsstaterne for at bestemme produktionskapaciteten for plantager med visse arter af frugttræer (EFT L 218 af 11.8.1976)

Rådets forordning (EØF) nr. 3453/80 af 22. december 1980 om ændring af forordning (EØF) nr. 154/75 om oprettelse af en fortegnelse over olivendyrkningsarealer i de olivenolieproducerende medlemsstater (EFT L 360 af 31.12.1980)

Rådets forordning (EØF) nr. 2392/86 af 24. juli 1986 om udarbejdelse af en fællesskabsfortegnelse over vindyrkningsarealer (EFT L 208 af 31.7.1986)

Rådets forordning (EF) nr. 400/94 af 21. februar 1994 om forlængelse af gyldigheden af forordning (EØF) nr. 1615/89 om indførelse af et EF-system for information og kommunikation vedrørende skovbruget (EFICS) (EFT L 54 af 25.2.1994)

Kommissionens beslutning 96/393/EF af 13. juni 1996 om ændring af beslutning 85/377/EØF om opstilling af en fællesskabsklassifikation af landbrugsbedrifter (EFT L 163 af 2.7.1996)

Rådets forordning (EØF) nr. 837/90 af 26. marts 1990 om statistiske oplysninger, der skal tilvejebringes af medlemsstaterne vedrørende kornproduktion (EFT L 88 af 3.4.1990)

Rådets forordning (EØF) nr. 959/93 af 5. april 1993 om statistiske oplysninger, der skal tilvejebringes af medlemsstaterne vedrørende andre afgrøder end korn (EFT L 98 af 24.4.1993)

Rådets afgørelse 94/753/EF af 14. november 1994 om fortsat anvendelse af teledetektion i landbrugsstatistik i perioden 1994 1998 (EFT L 299 af 22.11.1994)

Rådets direktiv 93/23/EØF af 1. juni 1993 om statistiske undersøgelser af svineproduktionen (EFT L 149 af 21.6.1993)

Rådets direktiv 93/24/EØF af 1. juni 1993 om statistiske undersøgelser af hornkvægproduktionen (EFT L 149 af 21.6.1993)

Rådets direktiv 93/25/EØF af 1. juni 1993 om statistiske undersøgelser af fåre- og gedeproduktionen (EFT L 149 af 21.6.1993)

Rådets direktiv 96/16/EF af 19. marts 1996 om statistiske undersøgelser af mælk og mejeriprodukter (EFT L 78 af 28.3.1996)

Rådets forordning (EØF) nr. 2771/75 af 29. oktober 1975 om den fælles markedsordning for æg (EFT L 282 af 1.11.1975).

Fiskeri

Rådets forordning (EØF) nr. 1382/91 af 21. maj 1991 om fremsendelse af data vedrørende landinger af fiskerivarer i medlemsstaterne (EFT L 133 af 28.5.1991)

Rådets forordning (EØF) nr. 3880/91 af 17. december 1991 om indberetning af statistiske oplysninger om fangster taget af medlemsstater, der driver fiskeri i det nordøstlige Atlanterhav (EFT L 365 af 31.12.1991)

Rådets forordning (EØF) nr. 2018/93 af 30. juni 1993 om indberetning af statistiske oplysninger om medlemsstaternes fangster og fiskeriaktivitet i det nordvestlige Atlanterhav (EFT L 186 af 28.7.1993)

Rådets forordning (EF) nr. 2597/95 af 23. oktober 1995 om indberetning af statistiske oplysninger om fangster taget af medlemsstater, der driver fiskeri i visse områder uden for det nordlige Atlanterhav (EFT L 270 af 13.11.1995)

Rådets forordning (EF) nr. 788/96 af 22. april 1996 om medlemsstaternes indberetning af statistiske oplysninger om akvakulturproduktionen (EFT L 108 af 1.5.1996).

Relevante basisdokumenter

Strategidokumentet »En undersøgelse af alternative strategier for udvikling af forbindelserne på landbrugsområdet mellem EU og associerede lande med henblik på disse landes fremtidige tiltrædelse« (CSE(95) 607, december 1995).

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter.

Statistiske behov og Eurostats statistiske frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Undersøgelse af landbrugsstrukturerne: analysen af undersøgelsen er forsinket (arbejdsområde 62).

AFSNIT III FRI BEVÆGELIGHED FOR PERSONER, TJENESTEYDELSER OG KAPITAL

Statistiske behov

Personer

En ordentlig planlægning af denne EU-politik forudsætter, at der foreligger pålidelige oplysninger til tiden om alle aspekter af befolkningsbevægelser både inden for EU og mellem EU og andre lande, og at der fra tid til anden foretages en opgørelse af det faktiske befolkningstal i EU på grundlag af administrative registre og folketællinger kombineret med prognoser over den fremtidige udvikling.

Perioden 1998 2002 vil være kendetegnet af konsolidering og bearbejdning af data indsamlet i forbindelse med arbejde udført i perioden 1993 1997. Ud over folketællingen i år 2000, hvorfra der højst sandsynligt først vil foreligge resultater ved slutningen af den periode, som dette program dækker, påtænkes der ikke foretaget yderligere dataindsamling. Det statistiske arbejde vil blive udvidet til også at dække andre geografiske områder, navnlig i forbindelse med programmer vedrørende de central- og østeuropæiske lande og Middelhavslandene.

Resumé

Arbejdet vil hovedsagelig være centreret om:

- harmonisering af begreber, der anvendes i forbindelse med ind- og udvandring, og som bruges i folketællinger, sociale undersøgelser og administrative registre

- analyse af de disponible data.

Tjenesteydelser og kapital

Den eksisterende betalingsbalancestatistik betragtes som værende tilstrækkelig til overvågning af bestemmelserne om fri bevægelighed for tjenesteydelser og kapital i det indre marked. For øjeblikket er alle medlemsstater enige om, at det er meget vigtigt at bibeholde en national betalingsbalance, også efter igangsættelsen af tredje fase af Den Økonomiske og Monetære Union. Udvikling af et nyt system til opgørelse af handelen er dog stadig mulig, men vil først blive foretaget ved slutningen af den nuværende programperiode i 2002.

Oplysninger på årsbasis og for kortere perioder om servicesektoren er af væsentlig betydning for forvaltningen og overvågningen af det indre marked. Sådanne oplysninger er desuden også nødvendige for at kunne vurdere indvirkningen af internationale forhandlinger eller aftaler på de nationale økonomier, forbedre kvaliteten af nationale kvartals- og årsregnskabsstatistikker, analysere servicevirksomheders konkurrenceevne og indvirkningen på brugernes produktivitet eller overvåge udviklingen i beskæftigelsen. Endelig er de nødvendige for at kunne definere den tertiære sektors rolle i regionaludviklingen - især aktiviteterne for de virksomheders vedkommende, som udfører transporttjenesteydelser, finansielle tjenester eller forretningstjenester.

Der er behov for et system af sammenlignelige data om den audiovisuelle industri og markederne for dens produkter samt om kommunikationsinfrastrukturer og -tjenesteydelser med henblik på evaluering af de nye politikker, gennemførelse og overvågning af det indre marked og konkurrencen på disse områder.

Analysen af de økonomiske forhold og de samfundsmæssige tendenser inden for turismen kræver en konsolidering af det statistiske system. Der skal tilvejebringes de oplysninger, der er nødvendige for, at de forskellige aktører inden for den europæiske turisme kan planlægge deres fremtidige strategi.

Arbejdet i de næste fem år vil således være koncentreret om at gennemføre de nye rådsforordninger om erhvervsstrukturundersøgelser og konjunkturstatistik inden for servicesektoren, udvikle en række nye statistikker som supplement til de eksisterende oplysninger inden for kommunikationssektoren og audiovisuelle tjenesteydelser, videreføre arbejdet med turismestatistikken og udarbejde virksomhedsregistre til statistisk brug.

Resumé

I programperioden

- vil der blive iværksat forundersøgelser, og erhvervsstrukturundersøgelsen vil blive gennemført etapevis

- vil der blive iværksat forundersøgelser, og forordningen om konjunkturstatistik vil blive gennemført med særlig fokus på servicesektoren

- vil der blive gennemført undersøgelser for at fastslå behovene for statistiske oplysninger inden for områderne kommunikation og informationssamfund

- vil der blive gennemført analyser af brugerbehov, kildeevaluering, dataindsamling og afprøvning af metoder på grundlag af forundersøgelser inden for den audiovisuelle sektor

- vil de allerede eksisterende turismestatistikker blive videreudviklet ved gennemførelse af det direktiv, som blev vedtaget i 1995

- vil forordningerne om virksomhedsstatistik, konjunkturstatistik og virksomhedsregistre blive gennemført.

Retsgrundlag

Traktaten om Den Europæiske Union, afsnit VI

Rådets forordning (EØF) nr. 311/76 om udarbejdelse af statistik vedrørende udenlandske arbejdstagere

Rådets forordning (EF, Euratom) nr. 58/97 af 20. december 1996 om statistik over erhvervsstrukturer (EFT L 14 af 17.1.1997), som ændret ved forordning (EF, Euratom) nr. 410/98

Rådets forordning (EF) nr. 1165/98 af 19. maj 1998 om konjunkturstatistik

Rådets afgørelse 97/15/EF af 9. december 1996 om det tredje flerårige program for små og mellemstore virksomheder (SMV) i Den Europæiske Union (1997 2000) (EFT L 6 af 10.1.1997)

Rådets direktiv 95/57/EF af 23. november 1995 om indsamling af statistiske oplysninger vedrørende turisme

Statistiske registre: Rådets forordning (EØF) nr. 2186/93 om oprettelse i statistisk øjemed af EF-samordnede registre over foretagender.

Relevante basisdokumenter

Hvidbogen »Vækst, konkurrenceevne og beskæftigelse - udfordringer og veje ind i det 21. århundrede«

Kommissionens henstilling 96/280/EF om definitionen af små og mellemstore virksomheder

Hvidbogen om europæisk social- og arbejdsmarkedspolitik (1994)

Grønbogen om handel (KOM(96) 530)

Grønbog - Finansielle tjenesteydelser: opfyldelse af forbrugernes forventninger

Grønbog - Liv og arbejde i informationssamfundet: Mennesket i centrum

Europa og det globale informationssamfund. Anbefalinger til Det Europæiske Råd (»Bangemann-rapporten«), 1994

Forhandlingsprotokol fra G7-konferencen om informationssamfundet, 1995

Rådets afgørelse 92/421/EØF om en EF-handlingsplan for turisme (1993 1995) (EFT L 231 af 13.8.1992)

Forslag til Rådets afgørelse om det første flerårige program til støtte for turismen i Europa »Philoxenia« (1997 2000) - KOM(96) 168 og KOM (96) 635

Erhvervsdrivende foreninger: Forslag til Rådets afgørelse om et flerårigt arbejdsprogram (1994 1996) til fordel for andelsselskaber, gensidige selskaber, foreninger og fonde i Fællesskabet (KOM(93) 650)

Forslag til Rådets beslutning om foranstaltninger til etablering af en infrastruktur for statistiske oplysninger vedrørende den audiovisuelle og beslægtede sektorer.

Lovgivning om statistik

Rådets forordning (EF) nr. 1165/98 af 19. maj 1998 om konjunkturstatistik.

Statistiske behov og Eurostats statistiske frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Der er forsinkelser i den finansielle støtte til aktioner i medlemsstaterne til fremme af gennemførelsen af de nye forordninger om konjunkturindikatorer og statistik over erhvervsstrukturer inden for:

- tjenesteydelser (arbejdsområde 51)

- handel (arbejdsområde 47).

AFSNIT IV TRANSPORT

Statistiske behov

For at kunne gennemføre den fælles transportpolitik kræves der omfattende, præcise og hurtigt tilvejebragte oplysninger om det europæiske transportsystems funktion, så at de førte politikker og iværksatte initiativer kan vurderes, og kvaliteten af transportsystemerne forbedres gennem udvikling af integrerede og konkurrencedygtige systemer.

Det nuværende transportinformationssystem vil blive suppleret med henblik på at levere brugerne tilstrækkeligt detaljerede og aktuelle statistikker.

Der er planer om at anvende nye metoder til at inkorporere intermodalitetsbegrebet (og dets forbindelser med begrebet interoperabilitet mellem de transeuropæiske transportnet) i indsamlingen af transportstatistiske oplysninger. Ved hjælp af ny teknologi, især ved større anvendelse af elektronisk dataudveksling, skulle det være muligt samtidig at indsamle de nødvendige intermodale data og således lette den byrde, der hviler på virksomhederne.

Virkningen af liberaliseringen af den europæiske transportsektor på de statistiske kilder vil være, at der skal foretages en ændring af de anvendte metoder og en rationalisering af dataindsamlingsaktiviteterne i medlemsstaterne, og i den forbindelse bliver det nødvendigt at se på effektiviteten i forhold til omkostningerne.

Udvikling af transeuropæiske transportnet (TEN) betyder, at arbejdsprogrammet for dette område skal opfylde kravene om præcise og sammenlignelige oplysninger, forbedrede indsamlingsmetoder og nye begreber til analyse og præsentation a data (f.eks. geografiske informationssystemer). De oplysninger, som er nødvendige for at kunne vurdere og yderligere udvikle de transeuropæiske net, skal indsamles med henblik på at øge den europæiske industris konkurrenceevne.

Som led i den fælles transportpolitik og med henblik på at få udviklet en bæredygtig mobilitet vil det være nødvendigt at etablere et statistisk system, som er i stand til at måle transportens konsekvenser for miljøet og sikkerheden.

Resumé

Efter planen skal følgende arbejde udføres:

- fortsat gennemførelse af de retsakter, som for nylig er blevet vedtaget af Rådet inden for transportstatistikområdet

- tilpasning af det gældende retsgrundlag som et resultat af liberaliseringen af de forskellige transportformer i Europa

- udarbejdelse af et statistisk system vedrørende intermodal transport på grundlag af de oplysninger, der allerede er til rådighed i medlemsstaterne.

Retsgrundlag

Traktaten om oprettelse af Det Europæiske Fællesskab

Rådets direktiv 78/546/EØF af 12. juni 1978 om statistisk registrering af vejgodstrafikken inden for rammerne af en regional statistik

Rådets direktiv 80/1119/EØF af 17. november 1980 om statistisk registrering af godstransporten ad indre vandveje

Rådets direktiv 89/462/EØF af 18. juli 1989 om ændring af direktiv 78/546/EØF om statistisk registrering af vejgodstrafikken inden for rammerne af en regional statistik

Rådets direktiv 95/64/EF af 8. december 1995 om statistisk registrering af godstransport og passagerbefordring ad søvejen

Udkast til Rådets forordning (EF) af 14. september 1995 om indberetning af statistiske oplysninger om passager-, fragt- og postflyvning

Rådets direktiv 92/106/EØF af 7. december 1992 om indførelse af fælles regler for visse former for kombineret godstransport mellem medlemsstaterne

Rådets beslutning 93/704/EØF af 30. november 1993 om oprettelse af en EF-databank vedrørende færdselsulykker

Forslag til Rådets forordning om indberetning af statistiske oplysninger om vejgodstrafikken.

Relevante basisdokumenter

Hvidbogen »Den fælles transportpolitiks fremtidige udvikling - En omfattende fællesskabsstrategi for bæredygtig mobilitet« (KOM(92) 494)

Kommissionens meddelelse: »Den fælles transportpolitik - handlingsprogram 1995 2000« (KOM(95) 302)

Meddelelse fra Kommissionen til Rådet og Europa-Parlamentet: »EU's transportnet forbindes med dets nabolande - En strategi for et paneuropæisk transportnet« (KOM(97) 172 endelig udg.)

Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet (EFT L 228 af 9.9.1996)

Beretning fra Kommissionen om fremskridt med projekterne og fremtidsperspektiver - CARE: EF-databank vedrørende færdselsulykker - Rådets beslutning 93/704/EF af 30. november 1993 (KOM(97) 238 endelig udg.)

Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget - Intermodalitet og intermodal godstransport i Den Europæiske Union - En systemorienteret løsningsmodel for godstransporten - Strategier og tiltag, der kan øge effektiviteten og give bedre og mere bæredygtige transporttjenester (KOM(97) 243 endelig udg.).

Lovgivning om statistik

Ud over færdiggørelse af igangværende arbejde (statistik over vejtransport og lufttransport) forventes der ikke udarbejdet større nye retsakter.

Statistiske behov og Eurostats statistiske frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Intet.

AFSNIT V FÆLLES REGLER OM KONKURRENCE; FISKALE SPØRGSMÅL OG INDBYRDES TILNÆRMELSE AF LOVGIVNINGERNE

Statistiske behov

Kun hvis der hurtigt foreligger harmoniserede, integrerede og tilstrækkeligt detaljerede oplysninger, vil EU-institutionerne kunne forhindre illoyal konkurrence, give virksomhederne mulighed for at vurdere deres konkurrenceevne og gøre det muligt for økonomiske eksperter at levere vigtige data til beslutningstagerne.

I samhandelen mellem medlemsstaterne vil merværdiafgiften indtil videre fortsat blive opkrævet i bestemmelseslandet. Under et definitivt momssystem i Fællesskabet som foreslået af Kommissionen vil leverancer inden for Fællesskabet ikke længere blive belagt med den afgiftssats, der gælder i bestemmelseslandet, men med den sats, der er i kraft i oprindelseslandet. Et sådant fælles momssystem, som måske bliver indført en gang i fremtiden, vil efter Kommissionens opfattelse nødvendiggøre en mekanisme for allokering af momsindtægterne mellem medlemsstaterne på grundlag af oplysninger fra nationalregnskaberne. Træffer Rådet principafgørelse om indførelse af et sådant fælles momssystem, vil det kræve en undersøgelse af, om nationalregnskaberne er egnede til dette formål, under hensyntagen til den større pålidelighed, der kræves, den manglende eller forringede information på grund af ændringen i momssystemet og den ekstra indberetningsbyrde, som pålægges virksomhederne ved undersøgelserne i forbindelse med ændringer. Gennemførelsen af de nødvendige forbedringer i nationalregnskaberne vil lægge en enorm byrde på dem, der udarbejder dem, i form af arbejdskraft og store omkostninger.

Der vil blive lagt særlig vægt på at sikre, at det arbejde, som programmet medfører, er hensigtsmæssigt koordineret med hensyn til anvendelsen af klassificeringssystemer (herunder de enheder, der undersøges), definitioner af variabler og begreber generelt. Offentliggjorte statistikker vil afspejle denne koordinerede fremgangsmåde, idet tabellerne bliver mere sammenlignelige mellem forskellige emneområder.

Resumé

Arbejdet vil hovedsagelig være koncentreret om:

- at forbedre kvaliteten og sammenligneligheden af de makroøkonomiske data fra nationalregnskabet

- at forbedre den indbyrdes tilnærmelse af lovgivningen gennem bedre statistisk koordinering.

Retsgrundlag

Traktaten om oprettelse af Det Europæiske Fællesskab, tredje del, afsnit V

Rådets forordning (EF) nr. 1165/98 af 18. maj 1998 om konjunkturstatistik.

Relevante basisdokumenter

Kommissionens henstilling 96/280/EF om definitionen af små og mellemstore virksomheder.

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter.

Statistiske behov og Eurostats statistiske frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Der er forsinkelser i den finansielle støtte til aktioner i medlemsstaterne til fremme af gennemførelsen af de nye forordninger om konjunkturindikatorer og statistik over erhvervsstrukturer inden for:

- industri (arbejdsområde 44)

- tjenesteydelser (arbejdsområde 51)

- handel (arbejdsområde 47).

AFSNIT VI DEN ØKONOMISKE OG MONETÆRE POLITIK

Statistiske behov

Gennemførelsen af Den Økonomiske og Monetære Union kræver en meget nøje statistisk overvågning til støtte for koordinering af den makroøkonomiske politik og Det Europæiske System af Centralbankers funktioner i forbindelse med den monetære politik. Stabilitets- og vækstpagten medfører nye statistiske behov. I mellemtiden er det stadig vigtigt at måle omfanget af medlemsstaternes økonomiske konvergens.

Den vigtigste opgave bliver at fortsætte og udbygge arbejdet med at harmonisere statistikkerne vedrørende konvergenskriterierne. Målet »at fastholde prisstabilitet« (artikel 105) betyder, at i henhold til Rådets forordning (EF) nr. 2494/95 skal kvaliteten og sammenligneligheden af de harmoniserede forbrugerprisindeks (HCPI - Harmonised Consumer Price Index) forbedres, og der skal indføres et forbrugerprisindeks for Den Monetære Union (MUCPI - Monetary Union Consumer Price Index).

Overvågningen af udviklingen i medlemsstaternes budgetsituation og i deres offentlige gæld (artikel 104 C og stabilitets- og vækstpagten, som blev vedtaget i Dublin) vil blive foretaget på basis af det offentliges regnskaber udarbejdet i overensstemmelse med ENS 95-metodologien, som blev godkendt af Rådet i juni 1996 (forordning (EF) nr. 2223/96). Harmoniseringen og sammenligneligheden vil blive overvåget for at sikre, at de institutionelle beslutningstagere råder over sammenlignelige statistiske instrumenter af høj kvalitet, så at man undgår skævheder i de bedømmelser, der foretages af budgetsituationen i hver medlemsstat.

Desuden har overvågningen af den økonomiske situation i medlemsstaterne, således som den er fastsat i traktaten (artikel 103), vist behovet for at fortsætte bestræbelserne for at harmonisere nationalregnskabet og producere alle de tabeller, der er fastsat i Rådets forordning om ENS 95. Disse data bruges i stigende omfang som basis for de politiske beslutninger, der skal træffes. Derfor er Kommissionen forpligtet til meget nøje at overvåge medlemsstaternes gennemførelse af ENS 95. Desuden nødvendiggør prioriteringen af beskæftigelsen - dvs. ønsket om et højt beskæftigelsesniveau, som er et af målene for ØMU i overensstemmelse med traktatens artikel 2 og udtrykkeligt forbundet med artikel 103 gennem artikel 102 A - yderligere bestræbelser for at forbedre arbejdsstyrkestatistikken.

Udarbejdelsen af kvartalsregnskaber i løbende og faste priser på et meget sammenligneligt grundlag er nødvendig for at kunne overvåge stabilitets- og vækstpagten. Der vil blive udarbejdet aggregerede nationalregnskaber for de medlemsstater, der har valgt at indføre den fælles valuta.

Arbejdet med at udregne de vigtigste regnskabsaggregater udtrykt i købekraftspariteter vil blive videreført. Det vil derfor blive nødvendigt at udføre et større metodologisk revisionsarbejde, dvs. at revidere metoderne med hensyn til købekraftspariteter, således at resultaterne bliver mere pålidelige med henblik på komparative analyser.

For at skaffe statistiske data, der er tilstrækkeligt brede, sammenlignelige, aktuelle og hyppige til at koordinere den makroøkonomiske politik og støtte Det Europæiske System af Centralbankers funktioner i forbindelse med den monetære politik, vil arbejdet fortsætte med konjunkturindikatorer for efterspørgsel, produktion, arbejdsmarkedet, priser og omkostninger. Samtidig og som supplement hertil videreudvikles der monetære og finansielle indikatorer.

Resumé

I de kommende fem år vil hovedvægten blive lagt på:

- at videreføre udviklingen og produktionen af de statistikker, der er nødvendige for koordinering af den makroøkonomiske politik, for den monetære politik, for stabilitets- og vækstpagten og for den løbende vurdering af økonomisk konvergens

- at gennemføre forordningen om det europæiske nationalregnskabssystem (ENS 95).

Retsgrundlag

Traktaten om oprettelse af Det Europæiske Fællesskab, tredje del, artikel 2

Rådets forordning (EF) nr. 2494/95 af 23. oktober 1995 om harmoniserede forbrugerprisindekser

Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab, som ændret ved forordning (EF) nr. 448/98 af 16. februar 1998 om supplering og ændring af forordning (EF) nr. 2223/96 for så vidt angår fordeling af indirekte målte finansielle formidlingstjenester (FISIM) inden for rammerne af det europæiske national- og regionalregnskabssystem (ENS)

Det Europæiske Råds resolution om stabilitets- og vækstpagten, Amsterdam, den 17. juni 1997

Rådets forordning (EF) nr. 1467/97 af 7. juli 1997 om fremskyndelse og afklaring af gennemførelsen af proceduren i forbindelse med uforholdsmæssigt store underskud

Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker.

Relevante basisdokumenter

Hvidbogen »Vækst, konkurrenceevne og beskæftigelse«, kapitel B1, Europa-Kommissionen 1993

De overordnede retningslinjer for den økonomiske politik (fastlægges af Rådet en gang om året)

Økonomisk årsrapport (udarbejdes af Europa-Kommissionen)

Fælles beskæftigelsesrapport (udarbejdes af Rådet og Europa-Kommissionen en gang om året)

Grønbogen om de praktiske foranstaltninger i forbindelse med overgangen til en fælles valuta

Det Europæiske Råds beslutninger ved møderne i Madrid, Firenze og Dublin.

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter.

Statistiske behov og Eurostats statistiske frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Intet.

AFSNIT VII DEN FÆLLES HANDELSPOLITIK

Statistiske behov

Artikel 113 i traktaten om oprettelse af Det Europæiske Fællesskab fastsætter procedurerne for bemyndigelse af Kommissionen til at indlede forhandlinger om handelsaftaler. Multilaterale forhandlinger vil blive ført i overensstemmelse med GATT-aftalerne og i WTO-regi. Desuden vil der blive ført bilaterale forhandlinger.

Fællesskabets statistiske ressourcer skal være af samme standard som dets partneres eller bedre. Fællesskabet har brug for udtømmende, aktuelle og detaljerede oplysninger om varehandelen med tredjelande (Extrastat). Det allerede eksisterende informationssystem vil blive opretholdt på et højt effektivitetsniveau.

Forhandlingerne om EU's udvidelse kan medføre relevante tilpasninger af handelsstatistikkerne. De tiltrædende lande bør støttes i deres indsats for at tilpasse sig EU-reglerne om statistik.

Selv om SLIM-initiativet om samhandel med varer mellem EU-medlemsstaterne (se afsnit I) i øjeblikket er fokuseret på den interne samhandel mellem medlemsstaterne, er det sandsynligt, at der vil blive fremsat ønsker om tilsvarende forenklinger af det statistiske system for handelen med tredjelande. Forenklinger af tolddokumenter og -kontrol vil også påvirke det statistiske system.

Der er planlagt undersøgelser om virkningen af handelsstatistikkernes globalisering. En undersøgelse af virksomhederne vil blive fulgt op af passende foranstaltninger, sandsynligvis omkring år 2000.

Desuden vil der i forbindelse med den almindelige aftale om handel med tjenesteydelser (GATS) blive udarbejdet statistikker over international handel med tjenesteydelser, direkte udenlandske investeringer og udenlandske datterselskabers handel. Dette arbejde er højt prioriteret i de kommende år.

Der vil blive gennemført undersøgelser med henblik på at udarbejde statistiske oplysninger om globaliseringens indvirkning på økonomien. Disse undersøgelser vil blive gennemført i tæt samarbejde med medlemsstaternes statistiske kontorer og andre internationale organisationer. Man vil især være opmærksom på bl.a. metodologiens og indsamlingssystemernes indvirkning på andre statistikområder.

Resumé

Arbejdet vil især være fokuseret på:

- anvendelse af de reviderede internationale begreber og definitioner i forbindelse med handelsstatistikken, herunder dem, der er nødvendige for at gennemføre ENS 95

- forbedring af COMEXT-systemet, der omfatter data om Intra- og Extrastat, for at gøre det mere brugervenligt, og udvidelse til at omfatte indekser over handelsmængde og enhedsværdiindekser

- undersøgelser med tredjelande med henblik på større sammenlignelighed af data til støtte for multilaterale og bilaterale forhandlinger

- udarbejdelse af indikatorer til at måle den indvirkning, som globaliseringen af økonomien har på virksomhederne, arbejdsmarkederne og handelsstatistikken.

Retsgrundlag

Traktaten om oprettelse af Det Europæiske Fællesskab, tredje del, afsnit VI

Rådets forordning (EF) nr. 1172/95 af 22. maj 1995 om statistikker over Fællesskabets og dets medlemsstaters udveksling af goder med tredjelande (EFT L 118 af 25.5.1995, s. 10)

ændret ved:

Rådets forordning (EF) nr. 476/97 af 13. marts 1997 om ændring af forordning (EF) nr. 1172/95 om statistikker over Fællesskabets og dets medlemsstaters udveksling af goder med tredjelande for så vidt angår statistikområdet (EFT L 75 af 15.3.1997, s. 1)

Kommissionens forordning (EF) nr. 84/96 af 7. maj 1996 om visse gennemførelsesbestemmelser til Rådets forordning (EF) nr. 1172/95 for så vidt angår udenrigshandelsstatistikken (EFT L 114 af 8.5.1996, s. 7)

Rådets forordning (EØF) nr. 2658/87 af 23. juli 1987 om told- og statistiknomenklaturen og den fælles toldtarif (EFT L 256 af 7.9.1987, s. 1)

ændret ved:

Rådets forordning (EØF) nr. 3528/89 af 23. november 1989 om ændring af forordning (EØF) nr. 2658/87 om told- og statistiknomenklaturen og den fælles toldtarif (EFT L 347 af 28.11.1989, s. 1)

Rådets forordning (EØF) nr. 2913/92 af 12. oktober 1992 om indførelse af en EF-toldkodeks - artikel 252 (EFT L 302 af 19.10.1992, s. 50)

Kommissionens forordning (EF) nr. 1734/96 af 9. september 1996 om ændring af bilag I til Rådets forordning (EØF) nr. 2658/87 om told- og statistiknomenklaturen og den fælles toldtarif (EFT L 238 af 19.9.1996, s. 1)

Kommissionens forordning (EF) nr. 2317/97 af 21. november 1997 om den statistiske landefortegnelse for Fællesskabets udenrigshandel og for samhandelen mellem dets medlemsstater (EFT L 321 af 22.11.1997, s. 19).

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter.

Statistiske behov og Eurostats statistiske frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Statistik over international handel med tjenesteydelser og statistik over udenlandske investeringer (arbejdsområde 54)

Teknisk samarbejde med tredjelande (arbejdsområde 21).

AFSNIT VIII SOCIAL- OG ARBEJDSMARKEDSPOLITIKKEN, UDDANNELSE, ERHVERVSUDDANNELSE OG UNGDOM

Statistiske behov

Der bliver behov for statistikker til analyse af langtidsledighed og undersøgelser af omstillingsprocesser. Beskæftigelses- og arbejdsmarkedsdata er nødvendige for at opfylde de krav, der blev opstillet på Det Europæiske Råd i Amsterdam, og til overvågning af overholdelsen af de retningslinjer, som blev fastlagt i Luxembourg på Det Europæiske Råds ekstraordinære møde om beskæftigelsen. Ud over de værktøjer, der vil blive taget i anvendelse til at løse de problemer, der opstår, fordi der hverken foreligger kortfristede statistiske oplysninger om arbejdsmarkedet eller sammenlignelige data om arbejdsløshed og lønninger, er der brug for relevante data til vurdering af beskæftigelsen i relation til disse retningslinjer. Arbejdet vil være koncentreret om gennemførelse af en yderligere harmonisering af arbejdsløshedsstatistikkerne, beregning af underbeskæftigelsen og indførelse af en løbende arbejdsstyrkeundersøgelse i hovedparten af EØS-medlemsstaterne og i ansøgerlandene. Desuden vil der blive indført et permanent system af statistikker over lønninger og lønomkostninger, herunder kortfristede indikatorer for arbejdskraftomkostninger på grundlag af disponible data i medlemsstaterne. Eksisterende statistikker vil blive gennemgået og om nødvendigt videreudviklet og sammenstillet, således at der kan udarbejdes fælles beskæftigelsesindikatorer i overensstemmelse med de nævnte retningslinjer.

Gennemførelsen af to femårige fællesskabshandlingsprogrammer (1995 1999), det ene vedrørende almen uddannelse og det andet vedrørende erhvervsuddannelse, har sammen med en rådsresolution, der fokuserer direkte på fremme af udarbejdelsen af statistikker over almen uddannelse og erhvervsuddannelse, ført til en betydelig stigning i efterspørgslen efter internationalt sammenlignelige statistikker om almen uddannelse og erhvervsuddannelse. For perioden 1998 2002 vil den statistiske udvikling på disse områder blive ledsaget af a) retningslinjerne fra Luxembourg-topmødet om beskæftigelse, b) målene for struktur(. . .)fondene og c) målene for den nye generation af uddannelses- og ungdomsprogrammer. I denne forbindelse er det allerede bekendt, at der bliver stærkt behov for statistikker om i) overgang fra skole til arbejdsliv, ii) skoleuddannelsens længde, iii) livslang uddannelse og iv) forbindelsen mellem beskæftigelsesegnethed og erhvervsuddannelse.

For at sikre en ordentlig planlægning af de mange EU-politikker kræves der pålidelige og aktuelle oplysninger om befolkningsforhold og ind- og udvandring. Perioden 1998 2002 vil være præget af konsolidering og analyse af arbejde, der er udført i perioden 1993 1997. Der vil ikke blive indsamlet nye data bortset fra data, som indsamles i forbindelse med folketællinger.

Den voksende opmærksomhed omkring EU's rolle inden for social- og arbejdsmarkedspolitikken kræver harmoniserede og internationalt sammenlignelige data om levevilkårene. Der vil blive udarbejdet opdelte indikatorer for indkomstniveau, levevilkår og social udstødelse.

Undersøgelsen over tidsforbrug (Time Use Survey (TUS)) vil levere supplerende ikke-økonomiske oplysninger om levevilkårene og gøre det muligt for Kommissionen at fremlægge statistiske oplysninger om mænd og kvinders bidrag (lønnet og ikke-lønnet arbejde) til økonomien.

Kommissionen skal sikre, at der kan opretholdes en rimelig livskvalitet gennem passende socialsikringssystemer, hvilket kræver en internationalt sammenlignelig statistisk database om socialsikringens udgifter og indtægter. Indsamling af ESSPROS-data (det europæiske system af integreret statistik for social sikring) vil fortsætte med produktion af tilhørende publikationer. Undersøgelser af de løbende arbejdsmarkedspolitikker vil blive foretaget på områder som foranstaltninger til fremme af beskæftigelsen, fiskale systemers indvirkning på den sociale sikring osv.

I overensstemmelse med Rådets resolution om harmonisering af statistikker over arbejdsulykker og arbejdsbetingede sygdomme skal der ifølge det foreslåede arbejdsprogram for sikkerhed, hygiejne og sundhed på arbejdspladsen (1996 2000) fortsættes med gennemførelsen af projekter vedrørende sammenlignelige statistikker over sundhed og sikkerhed på arbejdspladsen. Der vil blive udarbejdet konsistente dataserier, som vil gøre det muligt at overvåge sundheden og sikkerheden på arbejdspladsen og effektiviteten af den retlige regulering på dette område.

Struktureringen/integreringen af husstandsundersøgelser og samordningen mellem undersøgelser og registre vil blive videreført med henblik på at rationalisere ressourcerne og forbedre sammenligneligheden af de tilvejebragte data.

Resumé

Arbejdet i den næste programperiode vil hovedsagelig været koncentreret om:

- konsolidering og analyse af arbejde vedrørende befolkning og ind- og udvandring

- yderligere udarbejdelse af harmoniserede statistikker på arbejdsløsheds- og arbejdsmarkedsområdet (f.eks. arbejdsstyrkeundersøgelse, kvartalsstatistikker over arbejdskraftomkostninger)

- dækning af nye og bestående databehov vedrørende efter- og videreuddannelse

- fortsættelse af de statistiske projekter vedrørende sundhed og sikkerhed

- forbedring af statistikkerne om indkomstfordeling, levevilkår og social udstødelse

- samordning af arbejdet med undersøgelsen over tidsforbrug

- konsolidering af statistikken over social sikring.

Retsgrundlag

Traktaten om oprettelse af Det Europæiske Fællesskab, tredje del: afsnit I, II, V, VIII og XIV

Traktaten om Den Europæiske Union, afsnit VI

Rådets forordning (EF) nr. 577/98 af 9. marts 1998 om gennemførelse af en stikprøveundersøgelse vedrørende arbejdsstyrken i Fællesskabet

Lønomkostningsundersøgelsen (Rådets forordning (EF) nr. 23/97 af 20. december 1996)

Lønstrukturundersøgelsen (Rådets forordning (EF) nr. 2744/95 af 27. november 1995)

Rådets resolution af 5. december 1994 om fremme af uddannelsesstatistikker i Den Europæiske Union (EFT C 374 af 30.12.1994)

Rådets forordning (EØF) nr. 311/76 af 9. februar 1976 om udarbejdelse af statistik vedrørende udenlandske arbejdstagere

Rådets resolution (95/C 168/01) af 27. marts 1995 om harmonisering af statistikkerne over arbejdsulykker og erhvervsbetingede sygdomme.

Relevante basisdokumenter

Hvidbogen »Vækst, konkurrenceevne og beskæftigelse« (1993)

Hvidbog om europæisk social- og arbejdsmarkedspolitik (1994)

Konklusionerne fra Det Europæiske Råds ekstraordinære møde om beskæftigelsen, Luxembourg, november 1997

Europa-Parlamentets og Rådets afgørelse nr. 819/95/EF af 14. marts 1995 om iværksættelse af Fællesskabets handlingsprogram Socrates (EFT L 87 af 20.4.1995)

Rådets afgørelse af 6. december 1994 om et handlingsprogram for gennemførelse af en erhvervsuddannelsespolitik i Det Europæiske Fællesskab (Leonardo) (EFT L 340 af 29.12.1994)

Rådets afgørelse 90/267/EØF af 29. maj 1990 om fastlæggelse af et handlingsprogram til udvikling af efter- og videreuddannelse i Det Europæiske Fællesskab (Force) (EFT L 156 af 21.6.1990)

Kommissionens meddelelse (juli 1996) og Rådets resolution (december 1996) om lige muligheder for handicappede

Rammedirektiv 89/391/EØF om iværksættelse af foranstaltninger til forbedring af arbejdstagernes sikkerhed og sundhed under arbejdet i henhold til artikel 118 A

Planlagt rådsafgørelse om et fællesskabsprogram (SAFE - Safety Actions for Europe) til forbedring af sikkerheden, hygiejnen og sundheden på arbejdspladsen

Grønbog om europæisk social- og arbejdsmarkedspolitik

Hvidbog om almen uddannelse og erhvervsuddannelse - undervise og lære - på vej mod det kognitive samfund (1995)

Fælles rapport fra Rådet (økonomi-, finans-, arbejds- og socialministrene) og Kommissionen til Det Europæiske Råd (stats- og regeringscheferne)

Meddelelse fra Kommissionen om et fællesskabsprogram vedrørende sikkerhed, hygiejne og sundhed på arbejdspladsen (1996 2000) (KOM(95) 282 endelig udg.)

»Platform of Action«, dokument offentliggjort på Fourth World Conference on Women, Peking 1995

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter. Retsakter, som udspringer af nye programmer, der skal erstatte de nuværende basisdokumenter om almen uddannelse og erhvervsuddannelse i år 2000.

Statistiske behov og Eurostats statistiske frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Undersøgelsen over tidsforbrug (arbejdsområde 36)

AFSNIT IX KULTUR

Statistiske behov

Kultur og medier spiller en afgørende rolle ved opbygningen af EU's identitet. Set ud fra en rent økonomisk synsvinkel vokser den kulturelle sektor, ikke kun hvad angår mængden og kvaliteten af de frembragte tjenesteydelser, men også som en kilde for jobskabelse.

Den største udfordring i den kommende periode er at producere internationalt sammenlignelige statistikker på grundlag af den dataindsamling, der allerede foregår i medlemsstaterne.

Resumé

Arbejdet vil være koncentreret om:

- udarbejdelse af en række kulturstatistikker på basis af eksisterende datakilder.

Retsgrundlag

Traktaten om oprettelse af Det Europæiske Fællesskab, tredje del, afsnit IX

Relevante basisdokumenter

Resolution fra Rådet (audiovisuelle spørgsmål/kultur) den 20. november 1995 om fremme af statistiske oplysninger vedrørende kultur og økonomisk vækst

Første rapport om hensynet til de kulturelle aspekter i Det Europæiske Fællesskabs virksomhed, forelagt af Kommissionen for Rådet (audiovisuelle spørgsmål/kultur) i første halvdel af 1996.

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter.

Statistiske behov og Eurostats statistiske frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Intet.

AFSNIT X FOLKESUNDHED

Statistiske behov

Ifølge traktatens artikel 3 skal Fællesskabets virke bl.a. bidrage til opnåelse af et højt sundhedsbeskyttelsesniveau, og artikel 129 giver udtrykkeligt Fællesskabet beføjelser på sundhedsområdet, navnlig ved at fremme samarbejdet mellem medlemsstaterne og om nødvendigt støtte deres indsats.

I juni 1997 vedtog Europa-Parlamentet og Rådet en afgørelse om vedtagelse af et EF-handlingsprogram vedrørende sundhedsovervågning som led i indsatsen inden for folkesundhed (1997 2001).

Formålet med handlingsprogrammet er at få etableret et EF-sundhedsovervågningssystem til at måle sundhedstilstanden, sundhedsmæssige tendenser og sundhedsmæssige determinanter overalt i Fællesskabet. Det vil lette planlægning, opfølgning og evaluering af EF-programmer og -aktioner og forsyne medlemsstaterne med relevante sundhedsmæssige oplysninger, der gør det muligt at foretage sammenligninger og at støtte de nationale sundhedspolitikker.

De planlagte aktiviteter drejer sig om opstilling af sammenlignelige indikatorer på fællesskabsplan vedrørende sundhed og sundhedsdeterminanter, dækkende områder som f.eks. sundhedstilstand (herunder bl.a. invaliditet, morbiditet, ulykker og dødelighed opgjort efter årsag), livsstil og vaner og relevans for helbredet, sundhedsvæsenets ressourcer og sundhedsfremmende foranstaltninger.

Arbejdet vil hovedsagelig bygge på eksisterende data og vil blive udført i samarbejde med internationale organisationer, som har kompetence på folkesundhedsområdet, bl. a. Verdenssundhedsorganisationen (WHO) og Organisationen for Økonomisk Samarbejde og Udvikling (OECD).

Resumé

I de næste fem år vil arbejdet især være fokuseret på:

- udarbejdelse af sundhedsindikatorer for Fællesskabet, herunder udvælgelsen af relevante informationer og data til udveksling mellem medlemsstaterne, Kommissionen og internationale organisationer samt det begrebsmæssige og metodologiske arbejde, der skal udføres for at gøre dataene sammenlignelige

- oprettelse af et fællesskabsnet til udveksling og overførsel af sundhedsdata mellem medlemsstaterne, Kommissionen og internationale organisationer (baseret på IDA-CARE-telematikprojektet)

- udformning af de nødvendige metoder og redskaber til brug for analyser og rapporter om sundhedstilstand, sundhedsmæssige tendenser, sundhedsdeterminanter og virkninger af sundhedspolitikkerne.

Retsgrundlag

Traktaten om oprettelse af Det Europæiske Fællesskab, første og tredje del samt afsnit X

Europa-Parlamentets og Rådets afgørelse nr. 1400/97/EF af 30. juni 1997 om vedtagelse af et EF-handlingsprogram vedrørende sundhedsovervågning som led i indsatsen inden for folkesundhed (1997 2001) (EFT L 193 af 22.7.1997).

Relevante basisdokumenter

Hvidbog om europæisk social- og arbejdsmarkedspolitik.

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter.

Statistiske behov og Eurostats statistiske frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Intet.

AFSNIT XI FORBRUGERBESKYTTELSE

Statistiske behov

Ifølge traktatens artikel 3 skal Fællesskabets virke bl.a. bidrage til styrkelse af forbrugerbeskyttelsen.

I overensstemmelse med traktatens artikel 100 A skal Kommissionens forslag om foranstaltninger til det indre markeds oprettelse eller funktion inden for forbrugerbeskyttelse bygge på et højt beskyttelsesniveau. Traktatens artikel 129 A giver udtrykkeligt Fællesskabet kompetence til særlige aktioner inden for forbrugerbeskyttelsen, som støtter og supplerer den politik, medlemsstaterne fører med henblik på at beskytte forbrugernes sundhed, sikkerhed og økonomiske interesser og sikre en passende forbrugeroplysning.

Resumé

I programperioden vil arbejdet være koncentreret om at:

- yde teknisk bistand ved indsamling og evaluering af data.

Retsgrundlag

Traktaten om oprettelse af Det Europæiske Fællesskab - afsnit I, afsnit V, afsnit X

Rådets beslutning af 22. maj 1995 om ændring af beslutning nr. 3092/94/EF

Relevant basisdokument

Forslag til Europa-Parlamentets og Rådets afgørelse om etablering af en generel ramme for Fællesskabets aktiviteter til fordel for forbrugerne - meddelelse fra E. Bonino af 28. januar 1998.

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter.

Statistiske behov og Eurostats statistiske frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Intet.

AFSNIT XII TRANSEUROPÆISKE NET

Energi

Statistiske behov

De transeuropæiske net har givet nye impulser og dimensioner til energistatistikken, der primært anvendes som støtte for Fællesskabets foranstaltninger, og som er udarbejdet på grundlag af energikomponenten i flere politikker, f.eks. konkurrence (især hvad angår offentlige selskaber), det indre marked, transport, forskning og udvikling samt miljø. Det objektive grundlag for valget af foranstaltninger består af struktur- og konjunkturdata om energiproduktionen og -forbruget samt priser.

Handelsstatistikkerne for energi vil blive konsolideret og forbedret.

Der vil blive udviklet data vedrørende energiens miljømæssige aspekter, bl.a. med henblik på at kunne vurdere forurenende stoffers belastning af miljøet og udarbejde metoder til at reducere forureningen. Dette gælder især udvikling af vedvarende energikilder, rationel udnyttelse af energi og udvikling af alternative energiformer.

Resumé

Arbejdet vil være centreret om:

- konsolidering og forbedring af handelsstatistikkerne for energi for at muliggøre en opfølgning af det indre marked på energiområdet

- udarbejdelse af statistikker over energiens belastning af miljøet i overensstemmelse med de forpligtelser, medlemsstaterne har indgået inden for rammerne af strategien efter Kyoto

Retsgrundlag

Traktaten om Den Europæiske Union, Euratom-traktaten, EKSF-traktaten

Rådets direktiv 90/377/EØF af 29. juni 1990 om en fællesskabsprocedure med hensyn til gennemsigtigheden af prisen på gas og elektricitet til den endelige forbruger i industrien

Kommissionens beslutning nr. 2390/96/EKSF af 16. december 1996 og Kommissionens henstilling nr. 88/96/EKSF af 16. december 1996 om statistikker over fast brændsel

Relevante basisdokumenter

Hvidbog om energipolitik i Den Europæiske Union (KOM(95) 682)

Kommissionens meddelelse af 20. november 1996 »Fremtidens energi: vedvarende energi - Grønbog: En fællesskabsstrategi«

Kommissionens dokument »Energy in Europe in 2020 - a scenario approach« (1996)

Forslag til Rådets afgørelse om tilrettelæggelse af samarbejdet omkring Fællesskabets energimål (forelagt af Kommissionen) (KOM(96) 431)

Altener-programmet af 29. juni 1992 om fremme af vedvarende energikilder

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter om statistik.

Telematiske netværk

Statistiske behov

I løbet af den næste femårs periode vil arbejdet fortrinsvis bestå i at indføre ny informationsteknologi, EDI og telematiske netværk til støtte for det europæiske statistiske system inden for vigtige områder som nationalregnskab, betalingsbalance, ECU-statistik, udenrigshandelsstatistik, industrielle indikatorer, PRODCOM, prisindeks, transport, forsikring, landbrug, sundhed, beskæftigelse og miljø.

De statistiske områder vil blive taget op til revision og afpasset efter de politikker, Kommissionen prioriterer; i denne forbindelse bør især nævnes fristerne for indførelse af euroen og de statistikker, som har relation til konvergenskriterierne, regional- og socialpolitikken, industri- og handelspolitikken, nye udviklingstendenser omkring udvidelsen af Unionen og år 2000's indvirkning på efterspørgslen efter statistik.

Resumé

Der vil blive lagt vægt på at etablere:

- et netværk mellem alle partnere i det europæiske statistiksystem for så vidt angår udveksling af data

- et europæisk referencemiljø for formidling af data.

Retsgrundlag

Traktaten om oprettelse af Det Europæiske Fællesskab tredje del - afsnit XII - (telematiske netværk)

Programmet for telematisk dataudveksling mellem administrationerne (IDA) (95/468/EF)

Rådets beslutning 96/715/EF af 9. december 1996 om datanet mellem administrationer til brug i forbindelse med statistikker over udveksling af goder mellem medlemsstater (EDICOM)

Relevante basisdokumenter

Europa og det globale informationssamfund - Anbefalinger til Det Europæiske Råd - Bangemann-rapporten

En meddelelse til Rådet om elektronisk handel er under udarbejdelse.

Der arbejdes for tiden på et nyt retsgrundlag til et nyt IDA 2-program for perioden 1998 2002.

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter om statistik.

Transportnet

Statistiske behov

Med Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet tages de beføjelser, som Fællesskabet tildeles i medfør af traktaten om Den Europæiske Union, i anvendelse.

Gennemførelsen af denne beslutning kræver relevante statistikker til overvågning og evaluering af Fællesskabets politikker og aktiviteter, som sigter mod at etablere og udvikle transeuropæiske transportnet med henblik på at få det indre marked til at fungere hensigtsmæssigt og styrke den økonomiske og sociale samhørighed. Der er også behov for statistikker til at vurdere de transeuropæiske transportnets miljømæssige konsekvenser og til at udforme politikker på en sådan måde, at disse konsekvenser mindskes mest muligt.

Disse statistikker, som også indeholder geografiske angivelser, skal omhandle trafikstrømmene på de transeuropæiske net og trafikmængden på knudepunkter for flere forskellige transportformer.

Der vil også blive indsamlet data om infrastrukturparametre og de tilsvarende investeringer både på europæisk og nationalt og regionalt plan (fordeling af strukturfondsmidler).

Resumé

Arbejdet vil være centreret om:

- analyse af de kilder og metoder, der skal anvendes til udarbejdelse af statistikker over transportinfrastrukturer på basis af et geografisk informationssystem.

Retsgrundlag

Europa-Parlamentets og Rådets beslutning nr. 1692/96/EF af 23. juli 1996 om Fællesskabets retningslinjer for udvikling af det transeuropæiske transportnet (EFT L 228 af 9.9.1996).

Relevante basisdokumenter

Meddelelse fra Kommissionen til Rådet, Europa-Parlamentet, Det Økonomiske og Sociale Udvalg og Regionsudvalget om offentlige/private partnerskaber med henblik på transeuropæiske transportnetprojekter (KOM(97) 453, endelig udg.)

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter om statistik.

Statistiske behov og Eurostats frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Intet.

AFSNIT XIII INDUSTRI

Statistiske behov

I henhold til artikel 130 i traktaten om oprettelse af Det Europæiske Fællesskab skal fællesskabet og medlemsstaterne sørge for, at de nødvendige betingelser for udviklingen af fællesskabsindustriens konkurrenceevne er til stede. Dette indebærer, at der på fællesskabsplan er behov for en række harmoniserede industristatistikker til vurdering af niveauer og tendenser i konkurrenceevnen.

En vigtig aktivitet i starten af den nye programperiode, som er omfattet af dette program, vil være gennemførelsen af Rådets forordning fra 1996 om statistik over erhvervsstrukturer, som indeholder en række nye variabler til mere effektiv overvågning af industriens konkurrenceevne. Arbejdet med anvendelse af regionale industridata til vurdering af anvendelsen af regionalfondsmidler fortsættes.

Overvågningen af det indre markeds gennemførelse vil blive væsentligt forbedret med indførelsen af statistikker over markedets størrelse, der er udarbejdet på grundlag af PRODCOM-systemet, hvis indkøringsfase netop er afsluttet.

Blandt væsentlige områder, som kan forbedres for så vidt angår industriens indvirkning på miljøet, kan nævnes data om miljøudgifter og om virksomheder, som er specialiseret i miljømæssige varer og tjenesteydelser, samt anvendelsen af produktions- og inputdata til regnskaber over materiale- og ressourceforbrug.

For at tilgodese Kommissionens og Det Europæiske Monetære Instituts behov for bedre industriindikatorer til overvågning af konvergensen og konjunkturudviklingen vil der blive udviklet en række konjunkturindikatorer.

For at forberede jern- og stålsektorens fremtid vil der blive udarbejdet forslag med henblik på at integrere stålstatistikkerne i det nuværende system af industristatistikker efter EKSF-traktatens ophør i 2002.

Resumé

I løbet af næste periode vil arbejdet være koncentreret om:

- gennemførelse af forordningerne om statistik over erhvervsstrukturer og om konjunkturindikatorer for industrien

- større forenkling og effektivisering af PRODCOM-systemet

- integration af de fremtidige stålstatistikker i det nuværende system af industristatistikker

- udvikling af indikatorer for immaterielle investeringer, underleverancer og globalisering i forbindelse med gennemførelsen af forordningen om statistik over erhvervsstrukturer.

Retsgrundlag

Traktaten om oprettelse af Det Europæiske Fællesskab

Traktaten om oprettelse af Det Europæiske Kul- og Stålfællesskab

Rådets forordning (EF) nr. 3696/93 af 29. oktober 1993 om den statistiske aktivitetstilknyttede produktklassifikation (CPA) for Det Europæiske Økonomiske Fællesskab

Rådets forordning (EØF) nr. 2186/93 af 22. juli 1993 om oprettelse i statistisk øjemed af EF-samordnede registre over foretagender

Rådets forordning (EØF) nr. 696/93 af 15. marts 1993 om de statistiske enheder til observation og analyse af det produktive system i Det Europæiske Fællesskab

Rådets forordning (EØF) nr. 3037/90 af 9. oktober 1990 om den statistiske nomenklatur for økonomiske aktiviteter i De Europæiske Fællesskaber, som ændret ved forordning (EØF) nr. 761/93 af 24. marts 1993

Rådets forordning (EØF) nr. 3924/91 af 19. december 1991 om iværksættelse af en fællesskabsundersøgelse vedrørende industriproduktionen (PRODCOM)

Rådets forordning (Euratom, EØF) nr. 1588/90 af 11. juni 1990 om fremsendelse af fortrolige statistiske oplysninger til De Europæiske Fællesskabers Statistiske Kontor

Rådets forordning (EF, Euratom) nr. 58/97 af 20. december 1996 om statistik over erhvervsstrukturer (EFT L 14 af 17.1.1997), som ændret ved forordning (EF, Euratom) nr. 410/98

Rådets direktiv 72/211/EØF af 30. maj 1972 om koordinerede konjunkturstatistikker inden for industri og håndværk

Rådets direktiv 78/166/EØF af 13. februar 1978 om udfærdigelse af koordinerede konjunkturstatistikker inden for bygge- og anlægssektoren

Kommissionens beslutning nr. 1566/86/EKSF af 24. februar 1986 om jern- og stålstatistikker

Kommissionens beslutning nr. 3731/91/EKSF af 18. oktober 1991 om ændring af spørgeskemaerne i bilaget til beslutning nr. 1566/86/EKSF, 4104/88/EKSF og 3938/89/EKSF

Kommissionens beslutning nr. 3641/92/EKSF af 24. november 1992 om ændring af beslutning nr. 1566/86/EKSF

Kommissionens henstilling af 16. november 1994 om statistikker over forhandlere af jern- og stålprodukter

Relevante basisdokumenter

Hvidbog om vækst, konkurrenceevne og beskæftigelse, december 1993.

Kommissionens meddelelse om kortlægning af den europæiske industris konkurrencedygtighed (KOM(96) 463)

Rådets afgørelse 97/15/EF af 9. december 1996 om det tredje flerårige program for små og mellemstore virksomheder (SMV) i Den Europæiske Union (1997 2000)

Årsberetning om strukturfondene

Årsberetning om den europæiske industris konkurrenceevne

Lovgivning om statistik

Rådets forordning om konjunkturstatistik

Statistiske behov og Eurostats frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Forsinket finansiel støtte til foranstaltninger i medlemsstaterne til fremskyndelse af gennemførelsen af de nye forordninger om konjunkturindikatorer og statistik over erhvervsstrukturer inden for industrien (arbejdsområde 44).

AFSNIT XIV: ØKONOMISK OG SOCIAL SAMHØRIGHED

Statistiske behov

Udligningen af sociale og regionale ubalancer er sammen med skabelsen af ØMU'en og gennemførelsen af det indre marked en af grundpillerne i opbygningen af Europa og er strukturfondenes primære formål. Siden reformen i 1988 har Kommissionen ført en integreret politik for social og økonomisk samhørighed, hvori regionalstatistikken har spillet en stor rolle i beslutningsprocessen. EF-lovgivningen om strukturfondene vil fortsat bestemme den statistiske aktivitet, f.eks. de områder, som i henhold til regionale mål kan få tildelt støtte, defineres ud fra socioøkonomiske kriterier ved hjælp af en række tærskler og tildelingen af midler til medlemsstaterne afgøres objektivt på grundlag af statistiske indikatorer; en større politisk interesse for byområder vil sandsynligvis medføre et krav om statistikker.

Evalueringen af EU-politikkernes regionale indvirkning og en nærmere bestemmelse af de regionale skævheders omfang kræver ligeledes en mængde regionalt baserede statistikker.

De regelmæssige evalueringsrapporter fra Kommissionen (»periodiske rapporter« og »rapport om den sociale og økonomiske samhørighed«) om den socioøkonomiske udvikling i regionerne kræver en omfangsrig beholdning af statistiske data. Da disse rapporter spænder over et bredt spektrum af emner som beskæftigelse og arbejdsløshed, sundhed, uddannelse, levevilkår i almindelighed, landbrugsproduktion, industriel udvikling, transport, miljø, energikilder og en lang række andre områder, er det nødvendigt at kunne vurdere den regionale udvikling på alle disse områder. Statistiske data er nødvendige, for at man kan overvåge den aktuelle situation og udviklingstendenserne over en vis periode.

Miljøpolitikkens stadig større betydning og forskellige politikkers konsekvenser for miljøet forudsætter opbygningen af geografisk relaterede databaser til overvågning af udviklingen og udformning af politikker.

Regioner

Arbejdet vil i næste programmeringsperiode komme til at dreje sig om at fastlægge (i 1998 99), introducere og overvåge (fra år 2000) de nye retningslinjer for Fællesskabets regionalpolitik samt om evaluering af indsatsen i indeværende periode (1994 1999).

Geografiske data

Hovedvægten vil blive lagt på samordningen med de nationale statistiske systemer. Formålet vil være at etablere et EU-dækkende geografisk informationssystem (GIS) bestående af et netværk af nationale systemer og EU's system. Dette vil kræve en styrkelse af samarbejdet med de nationale statistiske kontorer, fremme af anvendelsen af GIS ved udarbejdelsen af statistikker, yderligere standardisering, ligesom der skal udfoldes bestræbelser for at få den geografiske information til at dække hele Europa.

Resumé

Arbejdet vil være koncentreret om:

- udarbejdelse, indførelse og overvågning af Fællesskabets nye regionalpolitik

- udvidelse af regionalstatistikkens sektormæssige og geografiske dækning

- udvikling af et europæisk geografisk informationssystem i samarbejde med de nationale statistiske kontorer.

Retsgrundlag

Traktaten om oprettelse af Det Europæiske Fællesskab - tredje del - afsnit XIV

Rådets forordning (EØF) nr. 2081/93 af 20. juli 1993 om ændring af forordning (EØF) nr. 2052/88 om strukturfondenes opgaver og tilhørende rådsforordninger (EØF) nr. 2082/93 til 2085/93

Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab

Rådets forordning (EF, Euratom) nr. 58/97 af 20. december 1996 om statistik over erhvervsstrukturer (EFT L 14 af 17.1.1997), som ændret ved forordning nr. 410/98

Rådets forordning (EØF) nr. 3711/91 af 16. december 1991 om gennemførelse af en årlig stikprøveundersøgelse vedrørende arbejdsstyrken i Fællesskabet

Rådets forordning (EØF) nr. 571/88 om tilrettelæggelse af en række fællesskabsundersøgelser af landbrugsbedrifternes struktur, som ændret ved Rådets forordning (EF) nr. 2467/96 af 24. december 1996.

Relevante basisdokumenter

»Konkurrenceevne og samhørighed: femte periodiske rapport om regionernes socioøkonomiske udvikling«

»Europa 2000 + - samarbejde om den europæiske regionale udvikling«

»Første rapport om den økonomiske og sociale samhørighed«

Kommissionens meddelelse - En dagsorden for byerne i Den Europæiske Union (KOM(97) 197)

Forslag til Rådets forordning om fastsættelse af generelle bestemmelser for strukturfondene

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter om statistik.

Statistiske behov og Eurostats frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Intet.

AFSNIT XV FORSKNING OG TEKNOLOGISK UDVIKLING

Statistik over forskning og udvikling

Statistiske behov

Som nævnt i traktatens afsnit XV har Fællesskabet som mål at styrke det videnskabelige og teknologiske grundlag for Fællesskabets industri og at fremme udviklingen af dens internationale konkurrenceevne ved at fremme forskningen. I afsnit XIII i traktaten nævnes det endvidere, at Fællesskabet og medlemsstaterne sørger for, at de nødvendige betingelser for udviklingen af fællesskabsindustriens konkurrenceevne er til stede. Virksomhedernes evne til at forny sig og udnytte »videnindustriens« resultater er uden tvivl en vigtig bestanddel i den europæiske industris konkurrenceevne.

Til gennemførelse af en sådan politik har Den Europæiske Union behov for statistikker over forskning og udvikling, teknologisk innovation og videnskab og teknologi i almindelighed, hvad enten der er tale om offentlig eller privat finansiering. Disse statistikker bør lette samordningen af forskningen og den teknologiske udvikling som nævnt i artikel 130 H, udarbejdelsen af flerårige rammeprogrammer (artikel 130 I) og udarbejdelsen af den rapport, der er omtalt i artikel 130 P. De vil også være nyttige for medlemsstaterne, når de skal udarbejde, overvåge og evaluere deres egne politikker inden for forskning og teknologisk udvikling.

I forbindelse med forvaltning af strukturfondene er statistikker også nødvendige til vurdering af regionernes kapacitet inden for forskning og udvikling.

Der vil først og fremmest blive lagt vægt på at forbedre de statistiske datas sammenlignelighed, dækningsområde, aktualitet og analyseværdi.

Resumé

Arbejdet vil være koncentreret om:

- nye statistiske foranstaltninger eller projekter til vurdering af F & U-resultater og -virkninger

- udvidelse af innovationsundersøgelsen og forbedring af koordineringen af dataindsamlingen.

Retsgrundlag

Traktaten om oprettelse af Det Europæiske Fællesskab - tredje del - afsnit XV

Rådets beslutning 94/78/EF, Euratom om et flerårigt program for udvikling af fællesskabsstatistikker over forskning, udvikling og innovation

Traktaten om oprettelse af Det Europæiske Fællesskab - tredje del - afsnit XIII

Relevante basisdokumenter

Foreløbig rapport i henhold til artikel 8 i Rådets beslutning 94/78/EF, Euratom (KOM(96) 42 endelig udg.)

Grønbog om innovation (KOM(95) 688)

Gennemførelse af første handlingsplan om innovation (KOM(97) 736)

Ændret forslag til Europa-Parlamentets og Rådets afgørelse om femte rammeprogram for Det Europæiske Fællesskabs indsats inden for forskning, teknologisk udvikling og demonstration (1998 2002) (KOM(97) 439 endelig udg.)

Ændret forslag til Rådets afgørelse om femte rammeprogram for Det Europæiske Atomenergifællesskabs (Euratom) indsats inden for forskning og uddannelse (1998 2002) (KOM(97) 439 endelig udg.)

Kommissionens meddelelse om kortlægning af den europæiske industris konkurrencedygtighed (KOM(96) 463)

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter om statistik.

Statistisk forskning

Statistiske behov

Som led i Fællesskabets politik for forskning og udvikling (jf. artiklerne under afsnit XV i traktaten) bestræber Fællesskabet sig på at fremme forskning, der kan anvendes som støtte for dets politikker. I flere rammeprogrammer (og i de forberedende dokumenter til det femte rammeprogram) er statistik blevet peget på som et af de områder, hvor F & U-aktiviteter vil blive iværksat på fællesskabsplan.

Resumé

I den næste femårsperiode vil arbejdet være centreret om:

- udvikling af hensigtsmæssige hjælpemidler, fremme af samarbejdet med videnskabelige kredse og teknologibrugere

- fremme af nye metoder på basis af oplysninger om bedste praksis.

Retsgrundlag

Traktaten om oprettelse af Det Europæiske Fællesskab - tredje del - afsnit XV

Europa-Parlamentets og Rådets afgørelse nr. 1110/94/EF af 26. april 1994 om fjerde rammeprogram for Det Europæiske Fællesskabs indsats inden for forskning, teknologisk udvikling og demonstrationsaktioner (1994 1998)

Relevante basisdokumenter

Ændret forslag til Europa-Parlamentets og Rådets afgørelse om femte rammeprogram for Det Europæiske Fællesskabs indsats inden for forskning, teknologisk udvikling og demonstration (1998 2002) (KOM(97) 439 endelig udg.)

Ændret forslag til Rådets afgørelse om femte rammeprogram for Det Europæiske Atomenergifællesskabs (Euratom) indsats inden for forskning og uddannelse (1998 2002) (KOM(97) 439 endelig udg.)

Kommissionens arbejdsdokument om særprogrammerne - Debatoplæg - Femte rammeprogram for forskning og teknologisk udvikling (KOM(97) 553)

Statistiske behov og Eurostats frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Statistik om forskning og udvikling: statistisk undersøgelse om innovation (arbejdsområde 73)

AFSNIT XVI MILJØ

Statistiske behov

Miljøstatistikkens vigtigste formål er at tjene som et effektivt redskab for gennemførelsen og evalueringen af Den Europæiske Unions miljøpolitik. I Kommissionens femte miljøhandlingsprogram »Mod en bæredygtig udvikling« og det reviderede program for 1996 anføres miljøstatistikkens vigtigste områder. Af stor betydning for en bæredygtig udvikling er integreringen af miljøpolitikken i andre politikker. For at miljøkomponenten i Fællesskabets statistikker kan fungere som redskab for sådanne integrerede politikker, skal den være fuldstændig harmoniseret med de relevante socio-økonomiske statistikker. Inden for områder som social og regional udvikling, landbrug, transport, energi og industri er der fastsat vigtige miljømæssige mål, og miljøkomponenten bør således indgå i statistikker, der anvendes til støtte for disse politikker. Der er også planer om at udvikle, indføre og konsolidere et satellitregnskab, som viser relationerne mellem økonomien og miljøet for alle medlemsstaters vedkommende. Miljøkomponenten skal også integreres i social- og arbejdsmarkedsstatistikken for at afspejle ændringer i livsstil og forbrugsmønstre, ligesom det er nødvendigt at pege på relationerne mellem miljøet og beskæftigelsen.

I Kommissionens meddelelse »Miljøindikatorer og grønne regnskaber« understreges behovet for omfattende data til illustration af sammenhængen mellem miljøbelastningen og økonomiske og sociale foranstaltninger.

Inden for de senere år er der blevet udarbejdet, indsamlet og formidlet en række miljøstatistikker i overensstemmelse med det fireårige udviklingsprogram vedrørende den miljømæssige del af de officielle statistikker (Rådets beslutning 94/808/EF). Programmet er blevet udarbejdet for at tilgodese behovet for statistikker ud over Det Europæiske Miljøagenturs oplysninger. Det fireårige program omfatter data om belastningen af miljøet og samfundets reaktioner herpå samt allerede eksisterende økonomiske statistikker og social- og arbejdsmarkedsstatistikker til beskrivelse af årsagerne til skaderne på miljøet. Der er imidlertid stadig store huller, som skal fyldes ud. De midler, som i øjeblikket er til rådighed, og de midler, som kan forventes at blive stillet til rådighed i fremtiden, er ikke tilstrækkelige til at gøre de samlede fremskridt, man kunne ønske, selv med de ekstra midler, der er tildelt de sektorspecifikke statistikker under afsnit II, IV, XII, XIII og XIV.

Det primære mål er at forbedre miljøstatistikkens informative funktion via forskellige publikationer og databaser og fortsætte udarbejdelsen af statistikker i henhold til retningslinjerne i det fireårige program. Det vil også blive overvejet at udvide Rådets beslutning 94/808/EF. Bestræbelserne på at udarbejde belastningsindeks vil fortsætte og belastningsindikatorer, som omfatter de vigtigste miljøområder og sektorer, vil blive offentliggjort regelmæssigt. Der vil blive lagt særlig vægt på at udarbejde sammenlignelige statistikker, som viser sammenhængen mellem miljøet og sektorrelaterede aspekter, for derved at fremme integreringen af miljødimensionen i de sektorspecifikke politikker. Det igangværende arbejde vil blive videreført med henblik på at udfylde vigtige datahuller, navnlig inden for affalds- og genbrugsstatistik, vandforbrug og -bortledning, forbrug af farlige og knappe materialer samt miljøudgifter.

Der vil blive udarbejdet en række satellitkonti for miljøet i tilknytning til nationalregnskaberne, hvori indgår lagre og forbrug af de vigtigste naturressourcer, materialestrømme, emissioner og miljøudgifter. Disse regnskaber er i sig selv nyttige og er et væsentligt udgangspunkt for en miljøanalyse og udvikling af mere omfattende modeller for relationerne mellem økonomi og miljø.

Resumé

I løbet af de næste fem år vil hovedvægten blive lagt på:

- at fortsætte udarbejdelsen af miljøstatistikker med særligt fokus på eksisterende tilgængelige basisdata og forbedre formidlingen heraf

- at fortsætte udarbejdelsen og den yderligere udvikling af miljøindikatorer og -statistikker, der viser sammenhængen mellem miljøet og forskellige sektorer i økonomien

(. . .)

- at udvikle satellitregnskaber for miljøet, hvormed udviklinger på det økonomiske og miljømæssige område kan analyseres sammen

- at øge samarbejdet med Det Europæiske Miljøagentur

En stor del af arbejdet vil blive udført i partnerskab med Det Europæiske Miljøagentur.

Retsgrundlag

Traktaten om oprettelse af Det Europæiske Fællesskab - tredje del - afsnit XVI

Rådets beslutning 94/808/EF af 15. december 1994 om vedtagelse af et fireårs udviklingsprogram (1994 1997) vedrørende den miljømæssige del af Fællesskabets statistikker (EFT L 328 af 20.12.1994)

Rådets forordning (EF, Euratom) nr. 58/97 af 20. december 1996 om statistik over erhvervsstrukturer (EFT L 14 af 17.1.1997)

Relevante basisdokumenter

Femte miljøhandlingsprogram »Mod en bæredygtig udvikling«

EU-retningslinjer vedrørende miljøindikatorer og grønne nationalregnskaber - Integrering af informationssystemer for miljø og økonomi (KOM(94) 670)

Lovgivning om statistik

Ud over færdiggørelse af igangværende arbejde (affaldsstatistik) forventes der ikke udarbejdet større nye retsakter om statistik.

Statistiske behov og Eurostats frembringelser

>TABELPOSITION>

Arbejde i forbindelse med dette afsnit, som er forsinket på grund af manglende ressourcer

Udarbejdelse af basisdata til miljøstatistik (arbejdsområde 71)

AFSNIT XVII SAMARBEJDE MED TREDJELANDE

Samarbejde med (. . .) Central- og Østeuropa og de nye uafhængige stater

Statistiske behov

Ud over EU-aftalernes generelle bestemmelser om samarbejde inden for statistik har 12 Phare-lande intensiveret deres samarbejde med Kommissionen og medlemsstaterne med henblik på at implementere internationale og EF-statistikstandarder for at levere de samme data som kræves af EU-medlemsstaterne og med samme grad af sammenlignelighed og kvalitet. For de øvrige Phare- og Tacis-lande ligger det klart, at Den Europæiske Unions politikker kræver data, som er sammenlignelige og udarbejdet efter sådanne standarder.

(. . .)

(. . .)

Resumé

I den femårige periode vil arbejdet hovedsagelig komme til at dreje sig om:

- fortsættelse af den tekniske bistand og uddannelsesforanstaltningerne i disse lande

- forbedring af det statistiske informationssystem i disse lande.

Retsgrundlag

Phare-programmet:

Rådets forordning (EØF) nr. 3906/89 af 18. december 1989 om økonomisk bistand til Republikken Ungarn og Folkerepublikken Polen (EFT L 375 af 23.12.1989)

(. . .)

Tacis-programmet:

Rådets forordning (Euratom, EF) nr. 1279/96 af 25. juni 1996 om bistand til den økonomiske reform- og genopretningsproces i de nye uafhængige stater og Mongoliet (EFT L 165 af 4.7.1996, s. 1)

Forud for disse programmer: Rådets forordning (EØF, Euratom) nr. 2157/91 af 15. juli 1991 om faglig bistand til Unionen af Socialistiske Sovjetrepublikker til støtte af bestræbelserne på sanering og genopretning af den sovjetiske økonomi (EFT L 201 af 24.7.1991, s. 2)

Rådets forordning (EØF, Euratom) nr. 2053/93 af 19. juli 1993 (EFT L 187 af 29.7.1993, s. 1)

Relevante basisdokumenter

Phare-programmet: Der er indgået aftaler med 10 af de 13 Phare-landes regeringer. Den indbyrdes tilnærmelse, der er omhandlet i disse aftaler, gælder også for det statistiske område.

Lovgivning om statistik

Ud over ændringer af gældende bestemmelser forventes der ikke udarbejdet større nye retsakter om statistik.

Samarbejde med andre tredjelande

Statistiske behov

I alle bestemmelser herom nævnes udtrykkeligt behovet for pålidelige og sammenlignelige statistikker som grundlag for udformningen og gennemførelsen af politikkerne på dette område.

Dette indebærer ikke blot udarbejdelse af statistikker til Den Europæiske Unions myndigheder, men også, som led i en partnerskabsaftale, støtte og vejledning til nationale og regionale statistiske systemer